Folketing
2004-05-05

Som følge af at der ikke vil være en regional forankring af beslutningerne på sygehusområdet, vil modellen samtidig svække mulighederne for at tilpasse sygehusvæsenets ydelser til lokale forskelle i borgernes ønsker og behov. Størrelsen af den statslige sygehusforvaltning og placeringen af det politiske ansvar hos ministeren kan svække den reelle politiske kontrol med forvaltningen. Den statslige forankring vil desuden indebære en risiko for, at udgiftsstyringen og den overordnede prioritering især på sygehusområdet svækkes. En afvejning af fordele og ulemper har ført til et fortsat valg af en organisation, der hviler på en regionalisering. Regeringen har derfor i sit udspil til fem regioner vurderet, at et regionalt baseret sundhedsvæsen kombineret med en Sundhedsstyrelse med kompetence til koordinering af sygehusplanlægningen, hvis helhedens interesser anfægtes, vil være den bedst egnede model. Den foreslåede finansiering ligestiller ligeledes alle borgerne økonomisk, og hermed gøres sundhedsvæsenets tilbud uafhængige af regionens beskatningsgrundlag, det vil sige, at borgernes lige adgang til sundhedsvæsenet sikres. Venstre er tilhænger af et regionalt forankret sygehusvæsen.